Verkragter vas ná hy aan die slaap raakArgieffoto: Kent Williamson ŉ 27-jarige man van Makhado in Limpopo is Saterdag in hegtenis geneem vir die verkragting van ŉ 25-jarige vrou toe hy ná die verkragtingsmisdaad aan die slaap geraak het. Lt.kol. Moatshe Ngoepe, woordvoerder van die polisie, het gesê die man het glo Saterdag in die vroeë oggendure die vrou se huisdeur afgebreek, haar gedreig en toe verkrag. Die man het kort hierna aan die slaap geraak waarna die vrou kon ontsnap en die polisie ontbied. Ngoepe sê die man was steeds aan die slaap toe die polisie by die huis aangekom het. Die man verskyn Maandag voor die Waterval-landdroshof op ŉ aanklag van inbraak en verkragting. Intussen is die polisie van Limpopo ook op soek na drie verdagtes wat Vrymiddagmiddag ŉ sakeman in Thohoyandou doodgeskiet het. Mense met inligting word versoek om die polisiestasie te bel by 082 565 8149 of die misdaadlyn by 0860 010 111.